Bumm.sk | Rajoy: "A törvény szerinti együttműködést kínálunk a katalán kormánynak"
Rajoy: "A törvény szerinti együttműködést kínálunk a katalán kormánynak"
2017. december 22. péntek - 17:25
"Spanyolország kormánya együttműködését és legjobb szándékát akarja kínálni a konstruktív, nyitott és valódi párbeszédhez - mindig a törvények szerint - a kormánynak, amely Katalóniában alakul" - fogalmazott a politikus.
Mint mondta, a választások új kezdetet feltételeznek, lehetőséget adnak egy új időszak megnyitására. "Bízom abban, hogy Katalóniában párbeszéden és nem szembenálláson alapuló időszak kezdődik" - jegyezte meg.
Véleménye szerint a választásokon egy plurális Katalónia rajzolódott ki, amelyet mindenkinek tiszteletben tartania és óvnia kell. A katalán társadalomban okozott törés nagyon súlyos, és időbe telik megjavítani, minden politikai szereplő számára ennek kell lennie az elsőszámú kötelezettségnek - hangsúlyozta.
Arra az újságírói kérdésre, hogy vajon az alkotmány 155-ös cikkének alkalmazása, Katalónia irányításának átvétele okozhatta-e a kormányzó Néppárt (PP) gyenge szereplését, a politikus kifejtette: a katalán választásokat olyan párt nyerte, amely támogatta a jogszabály alkalmazását, így nem gondolja, hogy a választók büntették volna őket ezért.
Beszélt arról is, hogy a 155-ös cikk alkalmazásában óvatosak voltak, és széles körű támogatással bírtak nemcsak Spanyolországban, de Európában is.
"Nekem azzal kell leülnöm, aki megnyerte a választásokat, és az Inés Arrimadas" - jelentette ki arra az újságírói kérdésre, hogy kész-e találkozni a leváltott katalán kormányfővel Spanyolországon kívül, ahogy azt Carles Puigdemont javasolta pénteken Brüsszelben.
Katalán parlamenti választások - Megvan az eredmény, magas a részvételi arány
Megkezdődtek a parlamenti választások Katalóniában
Eddigi legrendhagyóbb választási kampányát zárta Katalónia